Фэ фыщыIа «Августёнок»-м?
Къэбэрдей-Балъкъэр къэрал университетым Iуащхьэмахуэ лъапэ щиIэ зыгъэпсэхупIэм бадзэуэгъуэм и 20-м лэжьэн щыщIидзащ студентхэм я щIэныгъэм щыхагъахъуэ «Августёнок-2016» лагерым.
«Августёнок» лагерыр илъэсибл хъуауэ мэлажьэ икIи а зэманым къриубыдэу абы щыIащ студент 900-м щIигъу. НыбжьыщIэхэм яхэтащ Урысейм и щIыналъэ зэмылIэужьыгъуэхэм къикIахэри. Къыхэдгъэщынщи, «Августёнок»-м КъБКъУ-м и студентхэм къищынэмыщIауэ, къэкIуэну зэманым университетым щеджэну зызыгъэхьэзыр школакIуэхэри кIуэ хъунущ.
Лагерыр къыщызэIуахым щыIащ КъБКъУ-м гъэсэныгъэ лэжьыгъэмрэ социальнэ IуэхухэмкIэ и проректор Къумыкъу Iэуес, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм щIалэгъуалэ политикэмкIэ и управленэм и унафэщI Водопьянов Александр, университетым щIалэгъуалэ политикэмрэ гъэсэныгъэ IуэхухэмкIэ и къудамэм и унафэщI Лу Азэмэт, лаге-рым и директор, КъБКъУ-м и студсоветым и тхьэмадэ АулI Ахьмэд сымэ.
Япэ махуэм ныбжьыщIэхэм ныбжьэгъугъэм и «Iуданэхэр», бэджыхъ иным хуэдэу зэрахъэри, Iуэхур ирагъэжьащ. Лагерыр лэжьэнущ самоуправленэ, щэнхабзэ, творчествэ, щIэныгъэ, спорт унэтIыныгъэхэмкIэ.
Мастер-классхэр, лекцэхэр ирагъэкIуэкIынущ «Волонтёры-медики» жылагъуэ зэгухьэныгъэм и унафэщI Савчук Павел, къэфакIуэ, хореограф ныбжьыщIэ, Москва дэт «Школа драматического искусства» театрым и актёр, «По небу босиком» фильмым и лIыхъужь нэхъыщхьэ Кокаев Алан, Москва щыIэ «Кураж» театрым и актёр Теунэ Джэмал, «Центр подготовки к ЕГЭ «Стартап» ООО-м и унафэщIым и къуэдзэ Нэгуэр Оксанэ, «Аль-Буруз» ООО-м и директор, «КонсультантПлюс: КБР» ООО-м хьэрычэтыщIэ IуэхухэмкIэ и чэнджэщакIуэ Нэгъуей Марат, «КЭТ» тренинг центрым и IэщIагъэлI Пироговэ Анастасие, КъБКъУ-м и УНИИД-м грантхэмкIэ и къудамэм и унафэщI Мэшыкъуэ Хъызыр сымэ.
Студентхэм я щIэныгъэм щыхагъахъуэ «Августёнок-2016» лагерым и къэзыгъэпэщакIуэхэм ныбжьыщIэ-хэм программэ купщIафIэхэр икIи гъэщIэгъуэнхэр хузэхалъхьащ.
Шал ФатIимэ, КъБКъУ-м и пресс-IуэхущIапIэм и лэжьакIуэ.
